Alboraia ja compta amb el Catàleg de Creadors i Recursos Culturals del seu municipi
03 de desembre de 2024

L'Ajuntament d'Alboraia ha presentant amb Tectònica Cultural el primer catàleg d'artistes, artesans, espais creatius i recursos culturals de l'Horta Nord. En l'esdeveniment s'ha explicat el procés de creació del catàleg, disponible a la web alboraya.es, i també es va comptar amb l'actuació Poesia sintètica d'Elsa Moreno i Carles Pedrón. Més de 60 persones van acudir a l'esdeveniment i van conéixer de primera mà el projecte.

El resultat d'aquest catàleg ha oferit un total de més de 80 persones/entitats que conformen una bona part del teixit cultural, associatiu i creatiu del municipi d'Alboraia. Creat per la regidoria de Cultura, l'objectiu és habilitar una ferramenta al servici dels veïns del poble i té vocació d'atraure i impulsar talent local, projectar al poble i l'Horta a través d'una proposta pionera, sostenible i d'aprofitament de recursos.

Partint d'un estudi, s'ha plasmat en una edició limitada del catàleg que arreplega i documenta fotogràficament les cares, persones i veïns d'Alboraia que formen l'entramat creatiu alboraier. Es tracta d'una mostra d'unes vuitanta persones/entitats amb vocacions i maneres de treballar que abasten des de les arts visuals, escèniques, música, artesania, fins al món audiovisual, entre altres.

Jornada amb artistes

Al dia següent de la presentació, el 30 de novembre, es va fer una trobada entre totes les persones inscrites al catàleg i aquells que van voler assistir. L'objectiu que es perseguia era el de generar sinergies i crear xarxes de col·laboració al poble. Una vintena de participants del sector cultural van expressar les seues necessitats com a artistes i també les seues motivacions.

Diverses observacions que es van apuntar van ser la falta d'espais per a tallers i una major contractació d'artistes locals en la programació cultural, entre altres. La regidoria continuarà treballant en el catàleg reunint-se periòdicament amb els i les artistes.